**25 აპრილი, 2013**

**საქართველოს პრემიერ მინისტრ ბატონ ბიძინა ივანიშვილს**  
  
**საქართველოს პარლამენტის თავმჯდომარე ბატონ დავით უსუფაშვილს**  
  
საქართველოს ეკონომიური, სოციალური და კულტურული მდგრადობა პირდაპირ უკავშირდება ქართული სოფლის აღორძინებას, მის განვითარებას და ხელშეწყობას.  
საქართველოს  მოსახლეობის თითქმის ნახევარზე მეტი სოფლად დასაქმებულს წარმოადგენს. ახალი ხელისუფლების პოლიტიკით, სოფლის მოსახლეობას ეძლევა გადარჩენისა და განვითარების შანსი, თუმცა, სუბსიდირებული სოფლის მეურნეობის მქონე მეზობელი ქვეყნებისა და ასევე უდიდესი კორპორაციების არსებობის პირობებში ეს შანსი მათთვის უკიდურესად დაბალია ძალზე მაღალი კონკურენციის გამო.  
  
უამრავმა ფაქტორმა განაპირობა ის სავალალო მდგომარეობა, რაშიც აღმოჩნდა დღეს სოფლის მეურნეობა. მიზეზთაგან უმთავრესს სახელმწიფოს მხრიდან მიწების გაუმჭვირვალე, გაუაზრებელი და ტოტალური გასხვისება წარმოადგენს, რომელიც უმძიმეს მემკვიდრეობად ერგო ახალ ხელისუფლებას. მიწების ასეთი სახით გასხვისებამ სოფლის მოსახლეობის მნიშვნელოვანი ნაწილი საარსებო გარემოს, სათიბ-საძოვრებისა და ნაყოფიერი მიწების გარეშე დატოვა, სოფლების მოსახლეობისგან დაცლისა და დეგრადაციის პირობები შექმნა. აღნიშნული  პრობლემა თანაბრად აწუხებს საქართველოში თითქმის ყველა რაიონის სოფლის მოსახლეობას.  
  
ფარულად გასხვისებული მიწების პრობლემას განსაკუთრებით მწვავედ განიცდიან მოწყვლადი რაიონების, სასაზღვრო და საზღვრის პირა სოფლებისა და სიღარიბის  ზღვარს ქვემოთ  მყოფი სოფლების მაცხოვრებლების მნიშვნელოვანი ნაწილი. სოფლის მაცხოვრებლები დღეს სოციალური სამართლიანობის აღდგენის მოლოდინში არიან და გასხვისებული მიწების ლეგიტიმურობის გადახედვას მოითხოვენ, რაც მათი უზენაესი უფლებაა.  
  
ყოველივე ზემოხსენებულის გათვალისწინებით, გამოვხატავთ რა ჩვენი ფერმერებისა და გლეხების პოზიციასა და სურვილებს, მოვითხოვთ:  
• სახელმწიფოს მხრიდან მიწების გასხვისებაზე მორატორიუმის დაუყოვნებლივ გამოცხადებას პრობლემური საკითხის გონივრულ დარეგულირებამდე და ფერმერთა და ადგილობრივი სამოქალაქო სექტორის წარმომადგენლობითი პირების რაიონულ და სასოფლო დონეებზე გადაწყვეტილების მიღების პროცესში ჩართვის უზრუნველყოფას;  
  
• სახელმწიფოსა და კერძო ინვესტორთა შორის მიწების გასხვისების ხელშეკრულებების განსაჯაროებას, ადგილობრივი ფერმერებისა და ფერმერულ მეურნეობებში დასაქმებული გლეხებისთის საკუთარი უფლებებისა და ინტერესების დაცვის შესაძლებლობის  მიცემის მიზნით;  
  
• მიწის რეგისტრაციის მოსაკრებელის შემცირებას და მიწაზე გადასახადების ნიადაგის ტიპების მიხედვით დაწესებას;  
  
• მცირე ფერმერულ მეურნეობათა განვითარების ხელშეწყობის სამოქმედო გეგმის შემუშავებასა და განხორციელებას სასურსათო უსაფრთხოების დაცვის გათვალისწინებით;  
  
• აგრარულ სექტორში ინვესტიციების დაცვის ეფექტური მექანიზმის შემუშავებასა და ამოქმედებას;  
  
• კლიმატის ცვლილებით გამოწვეული სტიქიით დაზარალებული ფერმერებისთვის კომპენსაციების გაცემას მხოლოდ სოფლის მეურნეობაში რეინვესტირების  მიზნით.  
  
ვიმედოვნებთ, რომ ხელისუფლების ახალი აგრარული პოლიტიკა შექმნის მოსახლეობის დასაქმების, სასურსათო უსაფრთხოების, ბიოფერმერული მეურნეობების წახალისებისა და განვითარების მყარ სოციალურ-ეკონომიკურ საფუძვლებს.  
 **ხელმომწერი ორგანიზაციები:  
  
ეროვნული პლატფორმის აგრარული პოლიტიკისა  და სოფლის განვითარების ქვეჯგუფი:**  
*ფერმერთა უფლებების დაცვის ასოციაცია  
საქართველოს ასოციაცია ”ქალი და ბიზნესი”  
ენერგოეფექტურობის ფონდი  
ჯანმრთელი სამყარო  
საქართველოს მწვანეთა მოძრაობა  
ფონდი “კავკასიის ეკოლოგია“  
ასოციაცია "ევროპული კვლევები საქართველოს ინოვაციური განვითარებისთვის"  
კავკასიის ეკონომიკური და სოციალური კვლევითი ინსტიტუტი  
ჯუნიორ ეჩივმენტი საქართველო  
საზოგადოებრივი პოლიტიკის ინსტიტუტი  
საქართველოს სამოქალაქო განვითარების ასოციაცია  
ადამიანის უფლებების დაცვისა და პატიმართა სოციალური უზრუნველყოფის საერთაშორისო ორგანიზაცია  
ასოციაცია „მშვიდობიანი და საქმიანი კავკასია“  
სტუდია “რე”*